अमेरिका-भारत से हमने झेली हैकिंग की पीड़ा : चीन  
बीजिंग ने कहा कि वह खुद अमेरिका और भारत जैसे देशों से हैकिंग का शिकार बना है।
चीन पर कई अंतरराष्ट्रीय प्रतिष्ठानों में हैकिंग के जरिए घुसपैठ का आरोप लगने के कुछ दिन बाद मंगलवार को बीजिंग ने कहा कि वह खुद अमेरिका और भारत जैसे देशों से हैकिंग का शिकार बना है।  चीन की ओर से यह दावा उस वक्त किया गया है जब अमेरिका की एक सुरक्षा कंपनी मैकएफी ने आरोप लगाया था कि चीन के हैकरों ने भारत सरकार, अमेरिका, दक्षिण कोरिया, वियतनाम, आसियान और आईओसी सहित दुनिया के 72 बड़े संगठनों में हैकिंग के जरिए घुसपैठ की।  यहां के नेशनल कंप्यूटर नेटवर्क एमरजेंसी रिसपांस कोआर्डिनेशन सेंटर इन चाइना का कहना है कि हैकिंग के 14.7 फीसदी मामले अमेरिका स्थित आईपी पतों और और आठ फीसदी भारत के आईपी पतों से जुड़े हुए हैं। चीन की इस एजेंसी ने अमेरिकी सुरक्षा कंपनी के दावों के संदर्भ में कुछ नहीं कहा। इस एजेंसी ने कहा कि बीते साल चीन पर कुल 493,000 साइबर हमले हुए।